KOMISIJOS REGLAMENTAS (EB) Nr. 478/2006
2006 m. kovo 23 d.
nustatantis vienetines gamybos mokesčių išankstinių įmokų sumas cukraus sektoriuje 2005-2006 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo (1), ypač į jo 15 straipsnio 8 dalį,
kadangi:
(1)
2002 m. vasario 20 d. Komisijos reglamento (EB) Nr. 314/2002, nustatančio išsamias kvotų sistemos taikymo cukraus sektoriuje taisykles (2), 6 straipsnyje numatyta, kad iki balandžio 1 d. nustatomos išankstinės gamybos mokesčių įmokos, kurias už tuos prekybos metus turi sumokėti kiekviena cukrų, izogliukozę ir inulino sirupą gaminanti įmonė.
(2)
Numatomi mokesčiai turėtų sudaryti daugiau kaip 60 % Reglamento (EB) Nr. 1260/2001 15 straipsnio 3 dalyje numatyto maksimalaus bazinio mokesčio ir mažiau kaip 60 % to paties straipsnio 5 dalyje numatyto maksimalaus B mokesčio. Remiantis Reglamento (EB) Nr. 314/2002 7 straipsniu, bazinio cukraus ir inulino sirupo mokesčio išankstinės įmokos turėtų sudaryti 50 % maksimalios atitinkamos sumos, o išankstinės B mokesčio įmokos - 80 % numatyto cukraus ir inulino sirupo gamybos B mokesčio sumos. Remiantis to paties straipsnio 3 dalimi, izogliukozės išankstinė įmoka sudaro 40 % bazinio gamybos mokesčio, numatyto už cukrų, vienetinės sumos dydžio.
(3)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
2005-2006 prekybos metams nustatomos šios Reglamento (EB) Nr. 314/2002 6 straipsnio 1 dalies b punkte nurodytos vienetinės sumos:
a)
6,32 EUR už baltojo cukraus toną - kaip išankstinė bazinio A ir B cukraus gamybos mokesčio įmoka;
b)
42,83 EUR už baltojo cukraus toną - kaip išankstinė B cukraus gamybos B mokesčio įmoka;
c)
5,06 EUR už sausosios medžiagos toną - kaip išankstinė bazinio A ir B izogliukozės gamybos mokesčio įmoka;
d)
6,32 EUR už toną sausosios medžiagos, išreikštos cukraus arba izogliukozės ekvivalentu, - kaip išankstinė bazinio A ir B inulino sirupo gamybos mokesčio įmoka;
e)
42,83 EUR už toną sausosios medžiagos, išreikštos cukraus arba izogliukozės ekvivalentu, - kaip išankstinė B inulino sirupo gamybos B mokesčio įmoka.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. kovo 23 d.